16.1.2023
SK
Úradný vestník Európskej únie
C 15/43
Žaloba podaná 6. októbra 2022 – RS/EIB (Vec T-624/22) (2023/C 15/56) Jazyk konania: angličtina Účastníci konania Žalobca: RS (v zastúpení: B.
Maréchal, advokát) Žalovaná: Európska investičná banka
Návrhy Žalobca navrhuje, aby Všeobecný súd: — zrušil (i) rozhodnutie Európskej investičnej banky (ďalej len „EIB“) obsahujúce určený dátum, ktorého predmetom je „Neuskutočnenie zmeny trvania zmluvy na dobu určitú“ a v ktorom boli odmietnuté tvrdenia predložené v mene žalobcu za účelom zmeny trvania jeho pracovnej zmluvy, (ii) rozhodnutie EIB, ktorým bol žalobca informovaný o tom, že jeho pracovný pomer s Európskou investičnou bankou sa skončí v určený dátum, a (iii) rozhodnutie EIB vydané v určený dátum, ktorým bola zamietnutá žiadosť žalobcu o preskúmanie v správnom konaní smerujúca proti (1) rozhodnutiu nezmeniť žalobcovu pracovnú zmluvu na dobu určitú na pracovnú zmluvu na dobu neurčitú s EIB, a (2) obsahujúca výhrady proti s tým súvisiacim porušeniam základných práv žalobcu zo strany EIB (ďalej len „napadnuté rozhodnutia“), — subsidiárne zmenil napadnuté rozhodnutia, a tiež — priznal náhradu škody za majetkovú ujmu, ktorá vznikla alebo vznikne žalobcovi v dôsledku napadnutých rozhodnutí o neuskutočnení zmeny trvania žalobcovej pracovnej zmluvy, a to vo výške 193 882.98 eur, vrátane straty na zárobku, rozdielu medzi príspevkami na zdravotné poistenie a straty na rodinných dávkach, ako aj straty na dôchodku, — priznal náhradu škody za porušenie práv žalobcu na súkromie a ochranu údajov, jeho právo na riadnu správu vecí verejných a jeho právo na účinný prostriedok nápravy a spravodlivý proces, a to vo výške 20 000 eur, — priznal náhradu škody za nemajetkovú ujmu a ťažkosti, ktoré utrpel žalobca, vo výške 20 000 eur, — priznal náhradu trov konania vzniknutých v dôsledku nezákonného správania, úkonov a opomenutí konať zo strany EIB, ktoré vznikli žalobcovi a ktoré sú predbežne ohodnotené na sumu 20 000 eur (vrátane DPH), — uložil žalovanej povinnosť nahradiť trovy tohto konania, ktorých výška je v predbežnej sume 15 000 eur.
Dôvody a hlavné tvrdenia Na podporu žaloby uvádza žalobca nasledovné žalobné dôvody. 1.
Prvý žalobný dôvod je založený na tom, že dôvody uvádzané pre potenciálne neuskutočnenie zmeny trvania zmluvy vyplývajú z objektívne zisteného porušenia žalobcovho práva na dôvernosť, práva na súkromie a práva na ochranu údajov. 2.
Druhý žalobný dôvod je založený na konfliktoch záujmov a nedostatku nestrannosti postupov použitých na odôvodnenie rozhodnutí týkajúcich sa neuskutočnenia zmeny trvania pracovnej zmluvy žalobcu a na porušení žalobcovho práva na obranu, ktoré z toho vyplýva. 3.
Tretí žalobný dôvod je založený na nedostatku vážneho odôvodnenia a neprimeranosti napadnutých rozhodnutí o neuskutočnení zmeny trvania pracovnej zmluvy žalobcu so žalovanou a príslušných s tým súvisiacich porušeniach práv žalobcu.